**APROB,**

**MINISTRUL SĂNĂTĂȚII**

**PROF. UNIV. DR. ALEXANDRU RAFILA**

**REFERAT DE APROBARE**

În conformitate cu prevederile art. 176 alin. (4) din *Legea nr. 95/2006 privind reforma în domeniul sănătății, republicată, cu modificările și completările ulterioare*, evaluarea managerilor spitalelor publice se realizează pe baza criteriilor de performanţă generale prevăzute prin ordin al ministrului sănătăţii, precum şi pe baza criteriilor specifice şi a ponderilor prevăzute şi aprobate prin act administrativ al conducătorilor ministerelor sau instituţiilor cu reţea sanitară proprie, al primarului unităţii administrativ-teritoriale, al primarului general al municipiului Bucureşti sau al preşedintelui consiliului judeţean sau prin hotărârea senatului universităţii de medicină şi farmacie, după caz.

Prin *Ordinul ministrului sănătăţii nr. 3626/2022 privind criteriile de performanţă în baza cărora contractul de management poate fi prelungit sau poate înceta înainte de termen*, au fost stabilite criteriile de performanță pe baza cărora se efectuează evaluarea anuală a activității managerului spitalului public, respectiv indicatorii de management ai resurselor umane, indicatorii de utilizare a serviciilor, indicatorii economico-financiari și indicatorii de calitate.

Prin Referatul nr. AR19465/28.11.2024 a fost aprobată punerea în executare a Sentinței civile nr. 1719/17.11.2023 și a Deciziei civile nr. 5375/20.11.2024 pronunțată în dosarul nr. 6369/2/2023 de Înalta Curte de Casație și Justiție – Secția Contencios Administrativ și Fiscal.

Astfel, Curtea a constatat că “pârâtul a reglementat durata termenului în cauză, stabilit ca acesta să se situeze la limita minimă a acestuia, respectiv o zi lucrătoare, în condițiile în care, desi a evocat caracterul urgent al parcurgerii procedurii, la art. 3 alin. (7) din Ordinul contestat, a stabilit că o astfel de contestațiune să se soluționeze în termen de 3 zile lucrătoare de la data luării în evidență a acesteia. Similar stabilind și prin dispozițiile art. 5 alin. 8 din Anexa nr. 3 a acestui ordin.”

Totodată, prin Nota nr. AR20828/19.12.2024 a fost aprobată modificarea art. 3 alin. (6), în sensul majorării dreptului de a depune contestaţie la comisia de contestaţii în termen de 3 zile lucrătoare de la data luării la cunoştinţă a conţinutului fişei de evaluare şi a calificativului acordat de comisia de evaluare.

De asemenea, datorită situațiilor practice semnalate din teritoriu, au fost clarificate și anumite aspecte din cadrul Anexei nr. 1 la ordin.

În acest sens, s-a întocmit *proiectul de ordin pentru modificarea Ordinului ministrului sănătății nr. 3626/2022 privind criteriile de performanţă în baza cărora contractul de management poate continua sau poate înceta înainte de termen*, pe care dacă sunteţi de acord, vă rugăm să-l aprobaţi.

Cu deosebită stimă,

DIRECTOR GENERAL, DIRECTOR,

DR. AMALIA ȘERBAN ALINA - GABRIELA CARABULEA

DIRECTOR GENERAL ADJUNCT

DR. COSTIN ILIUȚĂ